Flimkien Missirijiet Inqumu (FMI) laqgħu l-aħbar li l-għajnuna legali b'xejn mill-istat f'kawżi ċivili se tibda tiġi offruta wkoll lil min jaqla' anqas minn €13,000. Fi stqarrija l-Erbgħa, l-FMI rrimarkaw b'sodisfazzjon dwar il-fatt li din il-miżura soċjali pozittiva se tibda tagħti każ l-ammonti li jintefqu f'sena fuq manteniment għat-tfal kif ukoll il-kera. Il-Grupp ta' Missirijiet qal li dan ifisser li issa iktar missirijiet b'anqas paga u b'każijiet fil-Qorti, jistgħu jibbenefikaw minn din l-għajnuna minflok jiġu kostretti jagħzlu bejn li jkomplu jiġġieldu biex jippreservaw il-kuntatt ma' wliedhom bis-servizz indispensabbli ta' avukat li jrid jitħallas sew jew li jitimgħu lilhom infushom u jżommu saqaf fuq rashom. It-Tlieta, il-Ministru għall-Ġustizzja u l-Governanza, Edward Zammit Lewis, ħabbar li l-valur nett sabiex persuna tkun eliġibbli għas-servizz tal-għajnuna legali bla ħlas ġie aġġornat għal €13,000. Għajnuna legali b'xejn għal min jaqla' sa €13,000 fis-sena L-FMI sostnew ukoll li vittmi tal-liġijiet tal-familja kif inhuma issa u l-applikazzjoni bl-addoċċ tagħhom, fi Qrati tal-Ġustizzja fejn trattament diskriminatorju abbażi tal-ġeneru huwa sigriet miftuħ, "se jibbenefikaw ħafna iktar minn legal presumption ta' 50-50 shared parenting time (fejn iz-zewġ ġenituri ikollhom ħin piu o meno indaqs), deterrenti ikbar għall-parental alienation, u ġustizzja fi zmien diċenti." Qalu li r-rakkomandazjonijiet ta' FMI mhux biss iroddu lura d-dinjità lill-vittmi imma wkoll itaffu l-piż fuq sistema b'ħafna każijiet u dawmien. "Kif inhuma l-affarijiet bħalissa aċċessibilità ikbar għal għajnuna legali b'xejn m'hi xejn għajr anġlu zgħir għal xi ħadd li jinsab fil-bżonn," qalu l-missirijiet. Il-Grupp ħeġġeġ lill-ġenituri li qed isofru abbuż mill-eks partner u preġudizzju fuq ġeneru mill-Qrati biex jagħmlu kuntatt b'email fuq fmimaltahelp@gmail.com jew fuq il-paġna tal-assoċjazzjoni fuq Facebook . .td_uid_3_61debd521d638_rand.td-a-rec-img{text-align:left}.td_uid_3_61debd521d638_rand.td-a-rec-img img{margin:0 auto 0 0}